SL Uradni list Evropske unije C 89/9

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 89/05

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„MARRONI DEL MONFENERA“

Št. ES: IT-PGI-0005-0563-08.11.2006

ZGO ( X ) ZOP ( )

1. Ime

„Marroni del Monfenera“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda (kot v Prilogi II)

Skupina 1.6. Sadje, zelenjava in žita, sveži ali predelani.

3.2. Opis proizvoda, za katerega se uporablja ime iz točke 1

„Marroni del Monfenera“ so sveži plodovi, ki izhajajo iz lokalnega ekotipa rastlin vrste Castanea sativa Mill. var. sativa.

Ob sprostitvi na trg morajo imeti naslednje značilnosti: seme: eno na plod, ponavadi gladko ali rahlo nagrbančeno; meso: svetle lešnikaste do svetlorumene barve, testena/mokasta tekstura, prijeten, sladek okus; ovojnica: lešnikaste barve, vlaknata in močna kožica, ki se le minimalno zarašča v seme; perikarp: svetlorjave barve s temnejšimi navpičnimi progami, trdne in odporne strukture, dlakave površine, ki se zaključi z dlakastim čopkom; lisa na spodnjem delu: navadno ovalne oblike in svetlejše barve od perikapa z bolj ali manj vidnimi „žarki“, ki se raztezajo od sredine do roba, vendar ga ne prečkajo; plod: jajčaste oblike z rahlo zašiljeno konico, ena stran je navadno ravna, druga pa izrazito izbočena; en kilogram znaša 90 plodov ali manj. Ježica vsebuje največ tri plodove.

ZGO lahko pridobijo plodovi kategorije „extra“ (velikost večja od 3 cm; največ 4 % plodov (v teži) ima lahko oplodje poškodovano zaradi insektov; največ 3 % plodov (v teži) ima lahko poškodovan perikarp) in kategorije I (velikost ploda je 2,8–3 cm; največ 6 % plodov (v teži) ima lahko oplodje poškodovano zaradi insektov; največ 5 % plodov (v teži) ima lahko poškodovan perikarp).

3.3. Surovine (samo za predelane proizvode)

Se ne uporablja.

3.4. Krma (samo za proizvode živalskega izvora)

Se ne uporablja.

3.5. Posebni proizvodni postopki, ki jih je treba izvajati na opredeljenem geografskem območju

Pobiranje, odbiranje, čiščenje, sortiranje po velikosti in namakanje (curatura) se izvajajo na območju proizvodnje.

Za kostanj, ki se v 48 urah po pobiranju ne sprosti na trg, se izvede obdelava z namakanjem. Po tem postopku se kostanj „Marroni del Monfenera“ za največ 9 dni namaka v vodi s sobno temperaturo. Nato se kostanj pobere iz vode in posuši v sušilniku. Ta faza omogoča, da se proizvod shrani svež za največ tri mesece.

Namakanje se izvede v le nekaj urah po pobiranju, da se prepreči fermentacija, ki se lahko začne na prevoznem sredstvu, predvsem, kadar nabiranje poteka v deževnih dneh ali ko je temperatura še visoka.

3.6. Posebna pravila za rezanje, ribanje, pakiranje itd.

Proizvod se pakira v mrežaste vreče za živila, ki morajo biti zaprte z varjenjem ali se mehansko zašijejo. Vrečke so 1, 2 in 3-kilogramske (zapiranje z varjenjem) ter 5 in 10-kilogramske (zapiranje s šivanjem).

Proizvod se ne sme sprostiti na trg pred 15. septembrom vsako leto.

3.7. Posebna pravila za označevanje

Na etiketi, ki se nahaja na embalaži, so poleg grafičnega simbola Skupnosti in zadevnega besedila ter informacij v skladu z zahtevami zakonodaje naslednje navedbe: napis „Marroni del Monfenera“ in kratica IGP, ki sta večja od drugih navedb na etiketi, kot je ime, ime podjetja, naslov pakirnice, logotip, trgovska kategorija (extra ali I) in bruto teža ob pakiranju.

Logotip sestavljata dva koncentrična ovala, v katerih so upodobljeni predalpski griči območja Grappa. Nižino razdeljuje reka Piave, ki teče po sredini in razdeljuje logotip na dva nesimetrična dela. Na sliki sta dva kostanja, vsak na svojem bregu reke, na katerih je obilo plodov, ter dve ježici in deset kostanjev na dveh listih. Ta podoba se razteza proti levi, rahlo čez rob ovalov.

4. Jedrnata opredelitev geografskega območja

Geografko območje pridelave „Marroni del Monfenera“ vključuje naslednje občine pokrajine Treviso: Borso del Grappa, Crespano del Grappa, Paderno del Grappa, Possagno, Cavaso del Tomba, Pederobba, San Zenone degli Ezzelini, Fonte, Asolo, Maser, Castelcucco, Monfumo, Cornuda, Montebelluna, Caerano di San Marco, Crocetta del Montello, Volpago del Montello, Giavera del Montello in Nervesa della Battaglia.

5. Povezava z geografskim območjem

5.1. Posebnost geografskega območja

Območja, na katerih se prideluje „Marroni del Monfenera“, spadajo večinoma v kategorijo št. 21 zemljevida prsti Italije: „kisle rjave prsti, revne rjave prsti, rjave prsti in litosol“. Na tem območju se prsti te kategorije nahajajo le na hribovitem desnem bregu reke Piave ob vznožju hribov, in sicer na večini geografskega območja proizvodnje. Prsti na tem območju so zelo kisle ali kisle, imajo nizko saturacijo in visoko raven mineralizacije organskih snovi.

Podnebje je podalpsko in izjemno vlažno ter ga pogojujejo predalpska pobočja, ki so zelo strma in obrnjena proti jugu. Zaradi teh značilnosti in postavitve se zračne mase dvigajo z nižine in povzročajo obilno deževje, pomladne zmrzali so redke in deževnica hitro odteka. S takšnim okoljskim ravnovesjem so ta območja in njihova okolica še posebej primerni za gojenje „Marrone del Monfenera“.

5.2. Posebnost proizvoda

Značilnosti, zaradi katerih je kostanj ZGO „Marroni del Monfenera“ edinstven in drugačen od drugih proizvodov iz iste tržne kategorije, so zelo sladek okus mesa, homogena in kompaktna struktura plodu ter testeno-mokasta tekstura. Te značilnosti, predvsem okus, so posledica posebne povprečne kemične sestave kostanja „Marroni del Monfenera“. Primerjava z vrednostmi kemične sestave kostanja, ki jih je izračunal INRAN (Istituto Nazionale di Ricerca per gli alimenti e la nutrizione), je pokazala, da ima kostanj „Marroni del Monfenera“ večjo vsebnost ogljikovih hidratov, lipidov in kalija ter manjšo vsebnost natrija.

5.3. Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

Kemijska sestava plodov in s tem njihova kakovost je povezana z dejstvom, da kostanj, ki je izrazito acidofilna rastlina, uspeva na območju proizvodnje „Marroni del Monfenera“ zaradi značilne kisle zemlje ob vznožju gora, katere reakcija je obratna od zemlje v sosednjih območjih in ki je ni v drugih predalpskih območjih pokrajine Treviso.

Zaradi tega ima kostanj „Marroni del Monfenera“ večjo vsebnost kalija in manjšo vsebnost natrija v primerjavi z drugim kostanjem, kot je pokazala primerjava vrednosti kemijske sestave. Te vrednosti za drug kostanj temeljijo na izračunih INRAN.

Kakovost plodov je tudi posledica obilnih letnih padavin, zaradi katerih kostanj dobro uspeva ter ki spirajo podlago in jo ohranjajo kislo. Poleg tega so zaradi postavitve podgorskih pobočij pomladne pozebe, na katere je kostanj še posebej občutljiv, zelo redke.

Poleg teh okoljskih dejavnikov je zelo pomemben tudi človeški dejavnik. Gojenje kostanja „Marroni del Monfenera“ izvira iz srednjega veka, kot dokazuje dokument iz leta 1351, ki je urejal pobiranje za družine na območju. Dokumenti iz naslednjih stoletij tudi dokazujejo, da so bili kostanjevi gozdovi na območju gojenja „Marroni del Monfenera“ zaščiteni in obravnavajo pritožbe, naslovljene na zadevne organe, glede nezakonitega izsekavanja teh gozdov ali prisotnosti pašne živine izven sezone, kar je bilo škodljivo za nabiranje kostanja. Tradicija gojenja kostanja se je ohranila do dandanes tudi zaradi številnih prireditev, med katerimi je razstava-sejem „Marroni del Monfenera“, ki je bila prvič organizirana leta 1970.

Pomembnost kostanja „Marroni del Monfenera“ za lokalno gospodarstvo in njegov ugled dokazujejo številne prireditve, ki se organizirajo vsako leto. Poleg tega je občina Pederobba, ki gostuje prireditev za obeleženje tridesetletnice razstave-sejma, izdala serijo razglednic in poseben poštni žig.

Sklic na objavo specifikacije

Ta uprava je sprožila nacionalni postopek ugovora z objavo vloge za priznanje ZOP „Marroni del Monfenera“ v Uradnem listu Italijanske republike št. 276 z dne 26. novembra 2005.

Celotno besedilo proizvodne specifikacije je na voljo na:

— spletni strani: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (www.politicheagricole.it) izberite „Prodotti di Qualità“ (na levi strani) in nato „Disciplinari di Produzione all’esame dell’UE (Reg CE 510/2006)“.

(1) UL L 93, 31.3.2006, str. 12.